ગુજરાતમાં ભાજપે સળંગ છઠ્ઠી વખત સત્તા સંભાળ્યા બાદ રાજકોટ પશ્ચિમ બેઠક પરથી ભવ્ય જીત મે‌ળવવા બદલ વિજય રૂપાણીને મુખ્યમંત્રી તરીકે યથાવત્ રાખ્યા છે. કમલમ્ ખાતે મળેલી વિધાનસભાના ચૂંટાયેલા પ્રતિનિધિઓની બેઠકમાં ભૂપેન્દ્ર ચૂડાસમાએ પ્રસ્તાવ રાખ્યો હતો જેને સર્વાનુમતે સ્વીકારી લેવામાં આવ્યો છે. આ સાથે જ ડેપ્યુટી સીએમ પદે મહેસાણા બેઠક પરથી જીતેલા નીતિન પટેલને રિપીટ કરવામાં આવ્યા છે. ગુજરાતના મુખ્યપ્રધાન પદે પુન: વિજય રૂપાણીનું નામ જાહેર થતા તેમના વતન રાજકોટ ખાતે ઉજવણી શરૂ કરી દેવામાં આવી હતી. વિજય રૂપાણીનું હુલામણું નામ વીરૂ છે. તેમનો જન્મ બર્મા ખાતે થયો હતો જો કે તેઓ કર્મે ગુજરાતી છે.